text: Råd til ældre: Brug dørspion
  15 januar 2018 kl. 16.17
  Flere gange i den forløbne uge har tricktyve forsøgt at narre ældre i Sønderborg. Alle forsøgene er dog mislykkedes. 
  Tricktyvenes manglende held kan skyldes, at Sønderborg Kommune sammen med politiet har udarbejdet en folder til borgere, der modtager hjemmehjælp. Tricktyvene udgiver sig ofte for at være hjemmehjælpere eller andet kommunalt personale.
  I folderen er der billeder af de uniformer, som personalet bærer. Hvis en person ringer på og ikke har en uniform på, skal folk spørge efter legitimation.
  Andre gode råd er:
  Brug altid dørspionen
  Skriv kun efternavn på døren
  Lad ikke penge eller smykker ligge fremme
  Lav faste aftaler med naboer, familie og hjemmehjælp
  Ring sammen, hvis der er forsinkelser
  Christian Østergaard, specialkonsulent i Syd- og Sønderjyllands Politi, er glad for kommunens initiativ og opfordrer samtidig til, at man altid skal anmelde tricktyverier eller forsøg på tricktyverier.
  